Összefoglalás a 13. tanulmányról
Nők és bor

„Ne add asszonyoknak a te erődet, és a te útaidat a királyok eltörlőinek. Távol legyen a királyoktól, oh Lemuel, távol legyen a királyoktól a bornak itala; és az uralkodóktól a részegítő ital keresése.” (Péld. 31, 3-4.) 
A Példabeszédek könyve atyai tanítással kezdődik, és anyai neveléssel zárul. Az utolsó fejezetben láttunk egy szimbolikus személyt, Lemuelt, aki lehet akár Salamon is, ahogy anyja óvja a királyra leselkedő két legkomolyabb veszélytől: a bortól és a nőktől, amelyek elfordítják a férfit értelmileg és érzelmileg Istentől. Ezért hát távol legyen a királytól, az uralkodótól a részegítő ital, tanította Lemuelt anyja. Bárcsak ma is így nevelnék az országok uralkodóit, a munkahelyi vagy egyházi vezetőket, a családfőket, akik szintén uralkodók egy kis közösségen belül. Komoly felelősség ez, hiszen példájukkal egy felnövekvő nemzedéket szolgálnak jól vagy rosszul.

A Biblia lapjain – az elsőtől az utolsó oldalig, - egyetlen helyen sem lehet arra következtetni, hogy a lerészegedésre alkalmas ital használatát Isten Igéje megengedné. Mivel a bor ártalmas hatása elferdíti az ember helyes ítélőképességét, könnyen megfeledkezhet a törvényről, és lelki részegségbe sodródhat. Ekkor már kockán forog a jó és rossz, a szent és közönséges, a tiszta és tisztátalan közötti különbségtétel. Ezért Lemuel anyja azt javasolta fiának, hogy a részegítő italokat hagyja inkább a gonoszoknak, az érzéketlenné váltaknak, az elveszendőknek, akiknek Sátán már annyira megrontotta fizikai és lelki erőit, hogy teljes uralmat gyakorolhat felettük. 

A Példabeszédek könyvén végig húzódik a bölcsesség bemutatása, sokféle megközelítésből. Ebben az utolsó fejezetben pedig Lemuel anyja a bölcsességnek egy asszony általi megszemélyesítésén keresztül láttat meg olyan tulajdonságokat Isten jelleméből, amiket többnyire nőkben szokás felfedezni. Ilyenek az éjjel-nappal való gondoskodás, a szeretetteljes táplálás, a kitartóan szorgos munkálkodás, a szegények iránti együtt érző, odaadó gondviselés, kedvesség, megbízhatóság, hűség, és lehetne még sorolni tovább. Lemuel anyja valószínűleg szerette volna, ha fia ilyen feleséget választ magának.

Úgy tárulnak elénk a derék asszony dicséretében azok a ritka szép, nemes és finom jellemvonások, hogy számunkra is kívánatosakká válnak. Jó volna ilyennek lenni. Ez persze lehet egy magasra emelt cél, azonban igazán az istenfélő asszony méltó a dicséretre. A bölcs ember igazi szépsége a jellemében rejlik, és abban, ahogy az tetteiben megnyilatkozik. A szeplőtlen jellem az, ami az örökkévalóságon át megmarad. Vigyázzunk hát, hogy semmilyen módon ne rontsuk meg a Szentlélek templomát, az Isten által megalkotott fizikai és lelki természetünket, hanem inkább még fokozottabban ügyeljünk e csodálatos és titokzatosan szép istenképűség megőrzésére.

Ámen!

